
			Que estimis i que t’estimin, 

			i que aquest sigui el millor regal

			[image: Quina calor, per favor!!!]

			[image: Il·lustració d’un ventilador de peu.]Aquell matí la calor era molt atípica per a l’època. La Goa feia dos dies que havia tornat de l’intercanvi a Anglaterra, i a les notícies no parlaven d’altra cosa que no fos LA CALOR. 

			Es veu que des que se’n tenien dades, mai s’havia registrat una temperatura tan alta, i allò, a la Goa, la fastiguejava moltíssim. Esclar que li agradava poder posar-se roba d’estiu, pensar d’anar a la piscina (quan l’obrissin) i tot el que implica aquella estació de l’any i les altes temperatures, però allò era insuportable. Suava. Molt. I a la Goa NO li agradava suar, perquè amb la cabellera que tenia li agafava encara més calor. Era com dur una perruca enorme que feia l’efecte de tenir una calefacció al cap! 

			Per no notar-se el coll tota l’estona xop, s’havia fet una cua, amb la pega que amb tants cabells li pesava horrors i sovint, al cap de poca estona, ja començava a tenir mal de cap. «No podria haver nascut amb els cabells llissos i prims? Quina injustícia!», va pensar mentre es passava la mà pel clatell per eixugar-se la suor que hi tenia.

			A casa de la mare de la Goa no hi havia aire condicionat, només uns ventiladors al sostre del menjador i de la cuina que, segons ella, únicament movien l’aire calent. A la seva habitació, hi tenia un ventilador de peu que funcionava sense parar. 

			Estirada al llit, suada i vestida amb una samarreta negra de tirants molt fina i uns pantalons curts de xandall, mirava el calendari de la paret i es feia creus que encara faltessin gairebé vint dies perquè comencés l’estiu. Va sospirar i va dir en veu alta: 

			

			—Jo, aquesta calor fins al setembre, et juro que no l’aguantaré. 

		

	
		
			[image: Il·lustració d’una noia estirada amb les grans ulleres rodones posades i els ulls tancats. Té una tauleta al costat i hi ha un ventilador davant de la seva cara.]

		

	
		
			[image: T'ho suplico.]La seva mare, que sortia del lavabo i que l’havia sentit des del passadís, va trucar a la porta i li va dir:

			—Em dius alguna cosa?

			—Que aquesta calor és una merda! No puc més! Mama, sisplau, posa aire condicionat… Aquest estiu serà insuportable. 

			—Ja vaig demanar pressupostos, Goa, però posar-ne a la teva habitació, a la meva i al menjador ens sortia molt car, i ara mateix de veritat que no ho puc pagar. Estic estalviant… Potser l’estiu que ve… 

			—Morirem, mama.

			—Però què dius! No morirem, ja baixaran les temperatures una hora o altra… —A la Júlia sempre li havia fet molta gràcia la capacitat que tenia la seva filla de fer-ho tot tràgic i proper a la mort.

			—Morirem, és igual el que diguis. Jo això no ho podré suportar. 

			—Preferiries que fos hivern? —S’ha de dir que hi havia ocasions en què el to de drama queen de la seva filla també l’esgotava!

			[image: Ara mateix]—Mil vegades sí. Ara pagaria perquè fos hivern… Bé, més que hivern…, perquè fos Nadal. 

			—Ai… Tu sempre tan intensa! 

			«I amb tant poques ganes d’anar a l’institut», va pensar la Júlia, que va sortir de l’habitació de la Goa amb un mig somriure. A vegades no semblava la seva filla. Ella, d’adolescent, adorava anar a classe i no estava pensant tot el dia a fer vacances. O això és el que li agradava recordar. 

			Quan la mare va ser fora, la Goa va dir, en veu més baixa perquè la seva mare no ho sentís: 

			[image: Ho recordo tot]—Bé, més aviat… Tant de bo tornés a ser l’últim Nadal…

			

			Estirada al llit i sense esma per fer res que impliqués moviment i, per tant, més suor, es va quedar absorta en el record del que havia passat el desembre anterior i a l’inici de gener. Li semblava que havia transcorregut una eternitat, però, alhora, el record era taaaaaan viu… Tant, que va tancar els ulls i li va semblar que tornava a ser al llindar del portal de casa seva, amb la boca ben oberta, dient al Klaus: 

			—Què hi fots, aquí? 

		

	
		
			[image: Il·lustració d’un noi i una noia abraçant-se al llindar de la porta. A l’interior de l’estança hi ha un arbre de Nadal.]

		

	
		
			[image: Aquell Nadal...]

			[image: ]Aquell Nadal havia estat el de la GRAN sorpresa. Com que el Klaus i el Marcus no havien pogut agafar l’avió el 24 de desembre per anar a Berlín amb el seu pare a causa de la vaga de controladors aeris, la Júlia els havia convidat, a ells i la seva mare, la Zu, a sopar a casa la nit de Nadal. Tot ho va dur en secret, perquè volia aprofitar i fer una bona sorpresa a la seva filla, que havia viscut, evidentment, un primer trimestre a l’institut intens. 

			L’àvia Mercè era a casa, i la Júlia va pensar que sopar totes tres soles potser les connectaria molt amb els últims dols que havien viscut totes: el de l’avi Sebastià, que havia mort feia dos anys, i el de la separació de l’Albert, que tot i que semblava que estava superada, en dies assenyalats que havien viscut sempre tots junts costava no trobar a faltar antics costums. 

			Per això, la Júlia va decidir fer una cosa completament nova (i arriscada, perquè no sabia del cert si a la Goa li agradaria) i també va convidar a sopar el pare de la Goa, la seva parella, la Carla, i el petit bebè, el Marc. Al final, de tres persones, passarien a ser-ne vuit i una criatura que segurament dormiria tota l’estona. 

			L’aposta, lluny d’incomodar la Goa, la va fer sentir molt feliç i estimada. Que el seu pare fos

			
			
			
			
			
			
			
			
			
			
			
		

	
      
         

		  Arriba un número especial de Nadal de Em dic Goa, la sèrie que ha captivat més de 225.000 lectors i lectores! 

		  

		  El regal nadalenc ideal pels seus fans.

		  Arriba una nova aventura de la Goa i els seus amics! Ambientat en el reconfortant i màgic moment nadalenc, aquest nou volum inclou aquelles escenes de Goa que no vam veure després de Oh my Goa! (Em dic Goa #3), en un format especial de Nadal!

		  

		  Una història independent a la resta de la saga, per llegir sota una manta i fer-nos somiar amb una reconfortant xocolata calenta, galetes nadalenques i l’olor de pi d’un arbre recent decorat.

		  

		  Preparat per un Nadal d’allò més preciós i divertit amb la Goa i els seus amics!

      

      
         

         
            Míriam Tirado és consultora de criança conscient, escriptora i periodista especialitzada en maternitat, paternitat i criança. Actualment ofereix conferències i consultories per ajudar les mares i els pares a connectar amb els seus fills i filles. Des del seu blog sobre educació i criança conscient, el seu canal de YouTube, el seu podcast i les seves xarxes socials ofereix consells a milers de seguidors per ajudar-los a educar els seus infants.

		  

		  Entre els més de trenta llibres que ha publicat, cal destacar Enrabiats, Límits, Remogudes, Sentir i  Criar junts; els contes infantils El fil invisible, Sensibles, Tinc un volcà o Jo, primer!, i l'aclamada col·lecció per a adolescents "Em dic Goa".

